정조 15년
辛亥十二月二十五日辰時上御誠正閣大臣備局堂上引見入侍時左議政蔡濟恭左參贊金華鎭行副司直李柱國禮曹判書鄭好仁戶曹判書趙鼎鎭刑曹判書李致中訓鍊都正趙心泰開城留守李時秀執義尹序東掌令韓光植持平李德鉉獻納朴瑞源正言金達淳李明淵校理尹光普修撰金羲淳左副承旨申耆假注書鄭尙愚事變假注書任㸁記注官金良倜承膺祚以次進伏訖濟恭曰近來日候連爲調順聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰歲聿將新元子宮衣尺漸長下情不勝歡忭之至上曰今日則下雪頗多而又是夜雪尤好矣濟恭曰夜雪最好爲麥農誠甚幸矣上曰次對爲之濟恭曰臣之向日胥命時未承批旨而遽然陳章兼欲賓啓論以朝體合被大何伊時賜批中論勘臣罪無不的當臣實悚蹙靡措而末乃慰藉賤臣欲令入城所下批旨命以收還王言體重不當如是且以臣言之旣有罪負而必待還收勘罪之聖敎然後始爲出仕論以臣分豈不萬萬悚懍乎今雖爲日稍久臣心惶恧去而益切伏願其時批旨勿爲還寢以重國體焉上曰卿言亦好末端譴罷句語只抹去可也出擧條濟恭曰以本事言之臺啓允從國體當然處分傳敎言足聽聞有光聖德臣實欽仰矣非久當拿來旣允許之後廓揮乾斷無容更議則臣之此奏亦涉不緊而或不無先事之慮有此仰達伏願始從如一焉上曰滿朝或以捉來放之知之而皆妄度矣予豈爲禦眠俗談乎事事物物草木禽獸皆有絜矩之道日前旬製時寧適不來微我不顧之御題亦有意焉凡事盡己之道而已於渠家恩典已極矣拿問而不可容貸則予當極治矣但韓光植疏中律名誠怪矣濟恭曰聖敎如是自此可以洩神人之憤而光植之疏臣未見之矣上曰今日次對果因歲末而出令乎夜深後始因臺諫牌招啓辭而知之卿等想早來故予亦未明而起矣濟恭曰臣等固當待開門齊會而自上不必早爲勞動矣上曰肅廟朝每當賓對之日輒淸曉求衣先王朝次對雖或臨殿不早而治平五十年無非憂勤之日且戊申以後至丙申未嘗一日解衣而寢臨殿固無早晩矣此是我朝家法豈不仰體乎濟恭曰凡於廟薦之際先爲受薦於備局諸堂大臣從以去取卽金石之典近日受薦之紙從頭至尾皆書不薦二字雖更爲往復終不聽從此亦紀綱攸係不薦諸堂一竝從重推考此後則毋敢如此之意各別申飭上曰依爲之出擧條濟恭曰頃日廣尹則拿處代故卽令受薦以來而三次往復無一薦似之人臣達夜不寐實愧備局使令矣上曰呼薦三人卽非苦事而一竝不薦果何故也濟恭曰臣實未知矣灣尹之作窠已久亦無一人薦送又若往復則臣徒自取其侮故尙未薦入而今有下敎諸堂似當議薦矣上曰今則卿家可謂通運而卿之子何官不做乎但翰林則似當掣礙矣大臣之春秋兼銜不得遞解翰林亦不得減下春秋故大臣子弟例不得爲翰林矣濟恭曰雖非兼銜應避臣之子豈合於翰林乎且天之生才不擇地處則大臣子弟豈盡爲名宦蓽門圭竇之人豈盡轗軻乎雖云相門出相將門出將而但當惟才是用豈專以家勢爲之乎臣之子則凡係官職若不除拜則卽聖上曲保終始之澤是臣區區之望矣臣若使不得進身於名塗則君命雖重而父命亦豈不受乎上曰近來所謂親敎亦一痼弊卿之子將大其門而卿所不爲之官亦安知其不做乎大抵卿之晩福誠壯矣近八十閱歷幸至無恙而又見科慶凡事皆有時而然矣卿若於六十時做大官則豈享此福乎濟恭曰臣之八字誠奇險矣幾死還生者多昔在先朝臣之家奴至入鞫庭臣則幸蒙聖恩只遞承旨而其時憂畏何可盡達乎上曰可謂經人鬼關頭矣濟恭曰仰奏雖煩屑而旣登筵席且關國體故敢此仰達矣上曰卽問政事乎濟恭曰然矣今都政兩銓竝與亞堂而不來下吏亦不來告此後其將謂問政之規自某而壞矣上曰予固慮之故問政與否昨筵使承旨知入而彼銓長輩眞若倔强而不往則予固喜之而問政一事豈爲卿乎但當見卿之地位國體豈如是乎此猶細故親政二字卽親臨也而兩銓長初不使郞廳書草望於筵席參議亦不選窠闕名曰親政豈敢如是乎其兩銓似當露拙故出序陞初度後予卽入小次是掩覆之意而望筒擧皆自外書入豈不貽辱朝廷乎仍命書傳敎曰朝廷之維持紀綱是已體統卽紀綱中一事大官不卑然後朝廷不卑如室之於堂堂之於陛焉體統尊紀綱立無相奪倫是可謂朝廷而此而欲漫漶其端雖微其流弊不可不深致意焉今番都政時兩銓長擧措豈特曰一時做錯之非細名以親政自草度至于正本初無一紙半字之筵中正書者此果前所聞之之事乎彼銓長之昧例固不足責流來舊規自兩銓長無難壞之伊日已有提飭而登筵之擧措若此則私室處義尤當無稱量因此欲知大臣家問政與否昨令政院知入矣今筵問於大臣今政問政不惟判堂不往亞三堂亦不往云問來不覺寒心不問政而行都政亦可謂古未聞今未聞之擧紀綱之凌夷若此體統云云猶屬第二件大抵問政之式法意何如況年來以此之事兼有曲爲區處之定式則躬往姑捨是倂與僚堂使不得近跡於大臣家豈有如許事理此而尋常看過自此孰肯爲大臣而行號令於具僚乎由前由後決不可事事關恕行吏曹判書吳載純兵曹判書徐浩修一竝爲先罷職下義禁府推考濟恭曰都政卽大政八方拭目而臣之所親知則勿論文蔭武無一着帽謝恩者只有一守令而又因臺啓而罷職矣上曰今番及第二人初試五人出於卿子及所親人故似有升除之理而然矣且今都政不過應遷矣通淸則爲之乎濟恭曰通淸則二人而誠善爲之矣上曰卿之親知少輩中崔顯重頗了了矣韓光植家世則好而出用於事務崔似勝矣濟恭曰誠如聖敎知臣莫如矣上曰崔顯重以家世卑微見彈乎濟恭曰然矣而卽崔興源子孫家世豈云卑微乎上曰漂胡下送時襦衣善爲製給之意有所下敎矣卿果申飭乎濟恭曰臣各別申飭而襦衣稍薄故添絮着送矣聞領去郞廳之言則其中有十六歲女兒而以盤纏之絶乏白活於郞廳而欲得路資云誠可矜矣上曰似未及渡江分付略給盤纏可也濟恭曰抄選之命而寔出於博求之盛意自下奉行亦有光而誠無以知之矣或問於諸人而皆以不知答之誠可悶矣上曰物情洽然然後可以抄選如非言重者何必問之乎抄選之法前則大臣在家爲之近因先朝受敎會于賓廳而爲之似載於大典通編相考而與曾經銓堂會議可也濟恭曰近見萊伯狀啓有倭人之稱以議聘規外出來者矣議聘二字實前所未有之事倭情之狡猾萬萬痛惡分付萊伯使之各別責諭從速還送斷不可已事係邊政敢此仰達矣上曰依爲之出擧條濟恭曰此平安監司洪良浩狀啓也以爲今年穡事風水霜雹到處爲災之次邑亦有尤甚面里隨勢切急及時賙恤然後可無捐瘠之患另飭守宰各別精抄另加救恤而雲山等五邑民勢之窮乏較諸宣川等尤甚五邑雖有差殊之別論其大體實無懸勝先令抄無依可矜者歲前賙救而自來年正月初巡爲始大依元賑式例先就倉儲中磨鍊分饋俾免殿屎之患而姑待査抄之停當量其容入仰請穀物之劃下計料而至於空名帖災歲募粟已成近例限七百張下送添補賑資事竝令廟堂稟處矣凡於通一道大賑之時空名帖不得不成給而此非可常之事也本道開春賙賑只是五邑則雖非空帖穀物豈無措手之道乎狀中所請今姑置之何如上曰依爲之出擧條濟恭曰此忠淸監司朴宗岳狀啓也以爲淸安等三邑量田已爲設施而結城懷仁兩邑事役幾至就緖待歲翻可以告訖淸安則又當設場之巨役未免中輟而以被災之次邑民勢之窮乏比尤甚諸邑無甚異同更待年豐了當事令廟堂稟旨分付矣淸安量田始旣因設場中撤今又入年分之次想其邑勢難責巨役依狀辭姑待年豐使之擧行何如上曰依爲之出擧條濟恭曰聞守門將張東源以武兼今番都政出六蒙點於守門將矣以守門將之次次仍任東源則無故作散竝與虛司果而不付云積仕之人事涉可矜姑令付虛司果待窠卽差之意分付西銓何如上曰依爲之出擧條濟恭曰此江原監司尹師國春操取稟狀啓也以爲今年穡事旣未免歉目下癘氣漸次熾盛累千兵馬之裹糧往來於五六日程殊甚可悶今春合操與營將巡點何以爲之事請令廟堂稟旨分付三鎭勸別武都試依例設行爲辭矣年事之外癘氣尤悶本道合操與巡點竝姑停止三鎭勸別武都試依例擧行之意分付何如上曰依爲之出擧條濟恭曰聞都城之外以病出幕者近多有之而當此隆寒結幕不厚藉地無物以此添痛不起者往往以有事甚矜惻使五部頻頻摘奸後自戶曹空石優數上下使之防風禦冬以爲調治之地何如上曰依爲之出擧條濟恭曰此全羅監司鄭民始狀啓也盛陳道內漕倉之弊仍以爲些少弊端自本道釐正而諸弊變通之不敢擅便者後錄條列請令廟堂稟旨分付矣其一聖堂倉之一倉三官漕卒一年糧資不能當雜費預賣先除出債之弊勢所必然且地方捧稅領運各自有主不能專一合設雖不可遽議自明年捧稅領運使咸悅縣監一依牙山漕倉例擧行事也其一元山船人留泊待候之所仍以逢點極爲便好今則安興旣已復設自明年虞候依前出往元山點閱漕船事也其一漕船之上去與回來俱爲作隊乃是舊例而因循廢閣下來之時各自行止任其濡滯且船主多不騎船只令格軍駕回故管束無人奸弊亦多自明年令各倉差員定將校領回而稅穀上納後戶曹郞廳與漕倉差員出往江頭點閱船隻及漕卒同時發送事也聖堂倉之流來痼弊道臣狀中論列頗詳而若其救弊要道使咸悅縣監捧稅領運如牙山例也前此筵席屢發此議而臣則以爲近來紀綱解弛朝令之下有名無實者居多若命領運而或不無從陸路作行之弊則是初不如不令之爲愈矣今者道啓若是勤至此非朝家靳許之事自明春爲始使咸悅縣監捧稅乘船遵奉朝令毋或使之厭避之意另飭道臣忠淸水虞候之元山點船自是流來古規旣罷安興之後虞候之出往元山點閱漕船卽是復舊規之事依此施行實合事宜至於漕船之自京江回還也點閱發送之請亦出於預防空船故破之意而戶郞同點事近瑣屑使差員各別點考俾無船主落後之弊如有故破而捉贓者則論罪差員之意預爲申飭似好矣以此分付何如上曰依爲之出擧條濟恭曰纔聞回還齎官之言則漂人領去時畿邑馬匹與牽夫多不整待間又有逃走之弊所見極爲可駭而及到金川郡也以海西領付差員之未及來待公然留一日始乃前進云此亦國綱所係不能檢飭之失專在道伯京畿海西兩道道臣從重推考以懲日後何如上曰依爲之兩道領赴差使員拿處其委折關問待報來各別申飭可也出擧條鼎鎭曰本曹米儲自來不敷今年收租減於昨年而目下給代取用殊甚緊切不可不趁今區劃嶺南漕倉除留米作錢條中一千五百石依別營例以耗作錢給價後漕船添載一體上納歲以爲常之意分付道臣何如上曰大臣之意何如濟恭曰往復本道道臣使之從便擧行恐好矣上曰依爲之出擧條鼎鎭曰時御所內各司例於四季朔奉審修改而時値隆冬待明春擧行何如上曰依爲之出擧條心泰曰社壇動駕時挾輦軍以禁衛鄕軍屬之臣營無識鄕軍之挾輦實爲可悶矣上曰以此自兵曹有草記而鄕軍亦何妨也卿須善爲指敎可也序東等進前上曰今日卽齋日乎序東曰大祭散齋日合啓當以所懷爲之矣上曰若無新啓則就座可也序東曰有所懷矣上曰卽目下事乎序東曰然矣上曰旣允兩司之請故上疏猶命還給則豈可所懷乎序東曰宇鎭卽已結案之罪人也直當正法更不必拿問矣上曰宇鎭卽承款而未結案矣且鞫獄罪人不爲拿來而監司直爲正法乎大失臺體矣命書榻敎曰執義尹序東推考序東曰臣知識魯莽言議巽軟本不合於淸朝耳目之任而賓對有命義重懲討冒沒登筵以宇鎭事略陳所懷致勤責敎至有問備之命惶隕震懍無所容措其何敢一刻晏然於臺次乎請命遞斥臣職上曰勿辭亦勿退待出擧條命書榻敎曰入侍兩司竝推考光植等曰臣等俱以無似義急懲討相率進前觸事生疣始緣俯詢未免先發所懷末乃以合啓仰陳格例顚倒擧措失當至有特敎問備之命臣等滿心慙悚無地自容其何敢一刻晏然於臺次乎請命遞斥臣等之職上曰勿辭耆曰執義尹序東等一日再啓煩瀆退待之意敢啓上曰亦勿退待出擧條耆曰守禦使吳載純罷職事命下矣將兵之任不可一刻無摠察之人何以爲之乎上曰曾經守禦使洪領敦寧摠察可也耆曰守禦使以曾經守禦使領敦寧洪樂性摠察使命下矣在前如此之時或有命招之例亦有把摠發牌聽傳敎之例今番則何以爲之乎上曰把摠發牌聽傳敎可也出擧條耆曰入侍諸臣以次退出體禮當然而校理尹光普修撰金羲淳徑先起立事甚未安推考何如上曰依爲之出擧條上曰次對先退濟恭等以次先退上曰他承旨入侍賤臣承命出傳右副承旨李思祚同副承旨趙鎭宅進伏鎭宅曰今當歲末陞庠尙未畢試大司成及學敎授處不可無申飭擧行之道故敢此仰達矣上曰聞甚駭然學敎授竝當處分自明日令泮長設行致齋前使之修啓可也出擧條命耆書榻敎曰吏曹三堂俱空令廟堂依例擬差待下批牌招開政命退承史以次退出